Білім саласына қатысы жоқ адамды басшы етіп тағайындауға жол бермеу керек - министр
DATE: 12:07, 19 Шілде 2020 | GMT +5
TITLE: Білім саласына қатысы жоқ адамды басшы етіп тағайындауға жол бермеу керек - министр
URL: https://kaz.inform.kz/news/bilim-salasyna-katysy-zhok-adamdy-basshy-etip-tagayyndauga-zhol-bermeu-kerek-ministr_a3674281/
META: DATE: 12:07, 19 Шілде 2020 | GMT +5
TOTAL WORDS: 271
AUTHOR(S):
TEXT: «Министрлік пен білім басқармалары арасындағы өзара байланыста да бірқатар мәселелер бар екені жасырын емес. Бұл да – әкімшілік және ұйымдастырушылық бағыныстылықтың болмауының әсері. Білім және ғылым министрлігі тарапынан басқармалар қызметін әдістемелік үйлестіру жөніндегі «Білім туралы» Заңда көрсетілген құзырет – бұл мәселелерді шешуге мүмкіндік бермейтіні анық. Бұл ретте қолданыстағы ұйымдастырушылық және қаржы жүйесі бойынша министрліктің 20 мыңға жуық ұйымды тиімді басқаруы әзірше мүмкін емес екенін түсінуіміз керек», - деп жазды министр Facebook парақшасында. Министрдің хабарлауынша, бұл жағдай жан басына қаржыландыруды кезең-кезеңмен енгізіп, бухгалтерия, сатып алу және тағы басқа жұмысты цифрландырғаннан, білім беру ұйымдары жанындағы корпоративтік басқару органдарын кіріктіріп, басқа да шараларды қолданғаннан кейін ғана өзгереді. «Әзірге бізге білім бөлімдерін облыстық басқармаларға беруді дұрыс ұйымдастыру, тиімді конфигурация мен олардың өзара іс-қимыл жүйесін ретке келтіру қажет. Біз облыстық басқармалар мен қалалық, аудандық білім бөлімдерінің басшыларын тағайындау барысында Білім және ғылым министрлігімен келісу бойынша нормаларды енгізуге бастама жасадық. Сондай-ақ лауазымды тұлғаларға қойылатын біліктілік талаптарын да қалыптастырамыз. Білім бөлімдері мен басқармаларының басшысы қызметіне білім саласында тәжірибесі бар және құзыреті жеткілікті адамдар тағайындалатындай етуіміз керек. Соңғы жылдары бұл лауазымдарға білім саласына қатысы жоқ адамдарды тағайындау фактілері жиі кездесті, оған жол бермеуіміз керек», - деді ол. Асхат Аймағамбетов өз жазбасында аудандық білім бөлімдері мен қалалық білім басқармалары басшыларын тағайындау және жұмыстан босату мәселелерінің БҒМ-мен келісілуі жөніндегі нормасы туралы сөз қозғады. Атап айтқанда бірыңғай біліктілік талаптарын қалыптастыру және қалалық білім басқармалары мен аудандық білім бөлімдерінің басшылығына тәжірибелі мамандарды тарту, директорларды тағайындау жүйесін өзгерту, оларды аттестаттау және ротациялау институтын енгізу, дербестендірілген және жан басына шаққандағы қаржыландыру жүйесіне ауыстыру, басқару жүйесін өзгерту және білім беру бөлімдерін мектептер мен балабақшаларымен қоса облыстық деңгейге беру жұмыстары жүргізілмек. Осылайша, жалпы жүйенің тиімділігін арттыруға болады
